ابصار احمد

ابصار احمد ( Absar Ahmed ) پاکستانی قومی نغموں کے محقق اور واحد آرکائیوسٹ ہونے کے ساتھ ساتھ نوجوان صحافی، براڈکاسٹر، کوئزر اور نغمہ نگار بھی ہیں۔
## حالاتِ زندگی اور تعلیم
ابصار احمد 19 مئی 1988ء کو کراچی میں معروف صحافی ابوذر احمد فریدی کے گھر پیدا ہوئے۔ ان کے دادا ابو المظفر احمد حمید بھی تدریس اور صحافت سے وابستہ تھے ۔ ابصار احمد نے ابتدائی تعلیم کراچی کے حنیفیہ پبلک اسکول کیمپس 3 سے حاصل کی ۔ جماعت چہارم میں ہی وہ کرکٹ کے معروف رسالے ماہنامہ "کرکٹر" (مدیرِ اعلیٰ ریاض منصوری) میں مضامین لکھنے لگے ۔ میٹرک کے بعد اسلامیہ کالج سے انٹرمیڈیٹ اور پھر جامعہ کراچی سے تاریخِ اسلام میں سند حاصل کی۔ بطورِ صحافی ابصار احمد نے اپنے کیریئر کا آغاز 2005ء میں جیو ٹی وی سے انٹرنی کیا۔ 2007ء میں وہ گریجویشن کے پہلے سال ہی جیو ٹی وی کے مذہبی امور کے شعبے سے بطور محقق اور اسکرپٹ رائٹر وابستہ ہو گئے جہاں انھوں نے میزبانی کے فرائض بھی انجام دیے۔ 2009ء میں انھوں نے جیو ٹی وی پر بطور میزبان اپنا ڈیبیو پروگرام "مقامِ شبیریؓ بہ نگاہِ اقبالؒ" پیش کیا جو ان کا انفرادی پروگرام تھا۔ اس کے بعد "اقبالؒ بارگاہِ رسالتﷺ میں" بھی ان کا اہم پروگرام تھا۔ 2010ء میں وہ اے آر وائی کیو ٹی پر محض 21 سال کی عمر میں ریسرچ منیجر بن گئے۔ 2012ء میں انھوں نے جیو ٹی وی کے شعبہ جیوٹینمنٹ میں سینیئر ریسرچ منیجر کی حیثیت سے شمولیت اختیار کی جہاں رمضان المبارک کی نشریات میں کوئز بھی مرتب کیے۔ 2014ء میں انعام گھر کا آغاز کرنے والی ٹیم میں بھی شامل تھے، انعام گھر کے اسی سیزن میں انھیں قومی نغمات کو آرکائیو کرنے کے اعتراف میں جیو ٹی وی کی جانب سے "پاکستان آئیڈیل" کے ایوارڈ سے بھی نوازا گیا 2015ء کی رمضان نشریات میں وہ پاکستان کے پہلے براہِ راست مباحثوں کے مقابلے میں جج بھی تھے ۔ انعام گھر اور رمضان نشریات کے کوئز مرتب کرنے میں ان کا اہم کردار رہا ہے۔ اس کے علاوہ وہ ایکسپریس ٹی وی اور پاکستان ٹیلی ویژن سے منسلک رہے جہاں انھوں نے بے شمار تحقیقی مسودے لکھے۔ پاکستان ٹیلی ویژن کے لیے انھوں نے قومی نغمات پر تحقیقی دستاویزی پروگرام بنائے۔ اس کے علاوہ ریڈیو پاکستان، سینٹرل پروڈکشنز اور ایف ایم 107 پر وہ براڈکاسٹنگ بھی کرتے رہتے ہیں ۔ ان کا ریڈیو پروگرام "ابصار احمد کے ساتھ" شائقینِ موسیقی میں بے حد مقبول ہوا جس میں وہ فلمی ستاروں اور ریڈیو فنکاروں پر پروگرام کہانی کے انداز میں پیش کرتے تھے۔ ریڈیو پاکستان پر انھوں نے 2005ء میں بطور کوئزر شرکت کی اور پھر 2007ء میں ریڈیو کے مقبول سیگمنٹ بزمِ طلبہ سے بھی منسلک ہو گئے ۔ اس کے علاوہ ریڈیو پاکستان اور سینٹرل پروڈکشنز کے لیے انھوں نے کئی یادگار فیچرز بھی تیار کیے ہیں ۔

## قومی نغموں کو محفوظ کرنے سفر

ابصار حمد کی اصل شناخت جو انھیں ممتاز کرتی ہے وہ ان کے ملٌی و قومی نغموں کا شوق ہے وہ پاکستان ہی کے نہیں بلکہ دنیا کے پہلے آرکائیوسٹ ہیں جنھوں نے اپنے ملک کے قومی نغمات کو آرکائیو کیا ہو ۔ اس وقت کے ان کے پاس پاکستان میں بننے والے ساڑھے چار ہزار سے زائد قومی نغمے محفوظ ہیں جن میں سے بیشتر اب ریڈیو اور ٹیلی ویژن کے پاس بھی نہیں ہیں ۔ انھیں یہ شوق 8 سال کی عمر سے ہوا۔ ابتدا میں انھوں نے 8 سال کی عمر میں اپنے بھائی فہد احمد کے ساتھ مل کر بازار میں دستیاب کیسٹیں ہی جمع کرنا شروع کیں اس کے بعد شوق آگے بڑھا تو انھوں نے اسپول اور گراموفون ریکارڈ بھی جمع کیے ۔ ان کے صوتی خزانے میں پاکستان کی ہر زبان میں قومی نغمات موجود ہیں جن میں اردو کے علاوہ سندھی، پنجابی، بلوچی، پشتو، براہوی، سرائیکی، گوجری، شینا، بلتی، پوٹھوہاری یہاں تک کہ ریڈیو پاکستان ڈھاکا پر بننے والے بنگالی قومی نغمات بھی محفوظ ہیں۔ ابصار احمد نے اس خزانے کے ساتھ ساتھ قومی نغمات پر تحقیق کی بنیاد بھی رکھی اور پاکستان میں موسیقی میں ڈھلے قومی نغمات پر پہلی بار تحقیقی مضامین لکھنا شروع کیے جو پاک فوج کے جریدے ہلال کے علاوہ پاکستان کے معتبر اخبارات و جرائد میں شائع ہوتے رہتے ہیں ۔

## یہ نغمے پاکستان کے
ابصار حمد نے پاکستانی قومی نغمات کا پہلا کٹیلاگ "یہ نغمے پاکستان کے" عنوان سے مرتب کیا جس میں اختصار کے ساتھ پاکستانی قومی نغمات کی تاریخ بھی درج ہے اور قومی نغمات کے عہد کی تقسیم اور نغموں کی فہرست بھی شامل ہے ۔ یہ کتاب 2021ء میں شائع ہوئی۔ اس کتاب کی خاص اور اہم بات یہ ہے کہ یہ پاکستان ہی کی نہیں دنیا کی پہلی کتاب ہے جو اپنے ملک کے قومی نغمات کی مکمل تاریخ اور کٹیلاگ پر مشتمل ہو ۔ ابصار احمد کا کہنا ہے کہ یہ سب کچھ اللہﷻ کی عطاء، پاکستان کی برکت اور والدین کی دعاؤں کا نتیجہ ہے اور پاکستان کا یہ اعزاز کہ پاکستان میں سب سے زیادہ قومی نغمات بنے ہیں گنیز ورلڈ ریکارڈ بک میں درج ہونا چاہیے ۔ ابصار حمد کی اس کتاب کو صدرِ مملکت ڈاکٹر عارف علوی کے علاوہ پاک فوج اور علمی و ادبی حلقوں میں بھی قدر کی نگاہ سے دیکھا جا رہا ہے ۔ کتاب کے متعلق اہلِ علم و فن نے اسے پاکستان کی فنٌی تاریخ میں ایک اہم سنگِ میل قرار دیتے ہوئے ابصار احمد کو قومی نغمات کا پہلا مؤرخ قرار دیا ہے ۔ ان اہم شخصیات میں بریگیڈیئر(ر)صولت رضا، ڈاکٹر یوسف عالمگیرین(مدیر ماہنامہ ہلال)، آصف کھیتران (کنٹرولر ریڈیو پاکستان)، حافظ محمد نوراللہ(پروگرام منیجر، سینٹرل پروڈکشنز، ریڈیو پاکستان)، ڈاکٹر پیٹر فرانسس(ریسرچ اسکالر، ریاست متحدہ ہائے امریکا)، عرفان گبول(محققِ موسیقی)، سید طارق رئیس فروغ(صحافی و ادیب)، فیاض کیانی(سابق کنٹرولر، ریڈیو پاکستان)، ڈاکٹر عقیل عباس جعفری(ممتاز محقق و ادیب)، امجد حسین شاہ(جنرل منیجر پاکستان ٹیلی ویژن کراچی مرکز)، اطہر رضا اجنبی(معروف براڈکاسٹر)، ڈاکٹر سید علی امام(معروف ٹیلی ویژنلسٹ)، انجم منہاس( برادر راشد منہاس شہید)، محمد افراہیم، نجم آراء اور ایس بی جون(معروف گلوکار) شامل ہیں ۔

## ہر تان پاکستان
ابصار احمد کی تحقیقی تصنیف "ہر تان پاکستان"پاکستانی ملٌی نغموں کی مکمل تاریخ پر مشتمل ہے۔ یہ اس موضوع پر دنیا کے کسی بھی ملک کی جانب سے اس کے قومی نغموں کی مکمل تاریخ پر پہلی کتاب بھی ہے۔ "ہر تان پاکستان" میں ابصار احمد نے موسیقی سے آراستہ پاکستانی نغموں کا آغاز 1911ء سے کیا ہے جب پہلی بار کلامِ اقبال کی گراموفون ڈسک جاری کی گئی۔ یہ کتاب 14 اگست 2023 کو فضلی سنز کے اشتراک سے شائع ہوئی جس میں ملٌی نغموں کا صرف کٹیلاگ ہی نہیں بلکہ مکمل تاریخ درج ہے۔ اس کتاب کا دیباچہ لکھنے والوں میں ڈائریکٹر جنرل ریڈیو پاکستان محمد طاہر حسن اور علامہ محمد اقبالؒ کے پوتے منیب اقبال بھی شامل ہیں۔ "ہر تان پاکستان" کو اہلِ علم و ادب نے پاکستانی ملٌی نغموں کا انسائیکلوپیڈیا بھی کہا ہے۔ اس کتاب کی مقبولیت کا اندازہ اس بات سے لگایا جا سکتا ہے کہ اس کا پہلا ایڈیشن صرف بیس دن میں ہی ختم ہو گیا۔

## قومی نغمہ نگار

ابصار احمد قومی نغمہ نگار بھی ہیں جنھوں نے ریڈیو، ٹیلی ویژن اور آئی ایس پی آر کے لیے قومی نغمات بھی لکھے ہیں جن میں آپریشن ضربِ عضب ، آپریشن ردالفساد کے نغمات کے علاوہ پاکستان رینجرز اور ریڈیو پاکستان لاہور کے لیے پاکستان کی ڈائمنڈ جوبلی کا پہلا نغمہ "ہیرے جیسے سال" بھی شامل ہیں ۔ اس کے علاوہ ان کا نغمہ "پاکستان کی میں تقدیر، نام میرا جموں کشمیر" سری نگر میں بھی مقبول ہو چکا ہے ۔ جبکہ "پاک فوج کو سلام" اور "قائدِ اعظم زندہ باد" جیسے مقبول عوامی نعروں کو پہلی مرتبہ گائے ہوئے قومی نغمات میں ابصار احمد نے ڈھالا ہے ۔

ماخذ

ابصار احمد پر وائس آف امریکا کا خصوصی پیکج

ابصار احمد کا وائس آف امریکا کو خصوصی انٹرویو 

برطانوی نشری ادارے انڈپنڈنٹ اردو کی ابصار احمد پر خصوصی رپورٹ

ابصار احمد محافظِ پاکستانی قومی نغمات

گیت بنے ہتھیار ۔ ابصار احمد

صدرِ مملکت کے ابصار احمد کے لیے ستائشی کلمات